JSST koronavirusga qarshi vaksinalar to`g`risida ma`lumot berdi

Koronavirusga qarshi uchta vaksinaning klinik tadqiqotlari boshlandi, yana 70dan ortiq vaksina ishlab chiqish jarayonida, deb ma`lum qildi Jahon sog`liqni saqlash tashkiloti bosh direktori Tedros Adxanom Gebreyesus. Bu haqda kun.uz internet nashri yozmoqda. 
U shuningdek, tashkilot qo`llab-quvvatlovi ostida koronavirusni davolashning turli usullari bo`yicha ma`lumot almashish uchun maxsus dastur olib borilayotganini aytdi. Uning so`zlariga ko`ra, dasturda 90ta mamlakatdagi kasalxonalar va to`rt xil dori sinovi o`tkazilayotgan 900dan ortiq bemor qatnashmoqda. 
Bundan tashqari, JSST kortikosteroidlar va shamollashga qarshi dorilarning koronavirusni davolashga ta`sirini o`rganuvchi tibbiy ekspertlar guruhini tuzgan.
Mart oyi o`rtalarida AQShda koronavirusga qarshi vaksina ilk marta ko`ngillilarda sinab ko`rilgandi. Ekspertlarning fikricha, vaksina muvaffaqiyatli sinovdan o`tgandan keyin ham hamma undan foydalana olish bosqichiga etguniga qadar kamida 1,5 yil vaqt ketadi.